सूर्या की फ़िल्में
सूर्या (अंग्रेज़ी: Suriya) भारतीय अभिनेता और फ़िल्म निर्माता हैं, जो मुख्य रूप से तमिल सिनेमा में काम करते हैं। उन्होंने 1997 में वसंत निर्देशित फ़िल्म नेरुक्कु नेर से अपने फ़िल्मी जीवन की शुरुआत की। कुछ असफल फ़िल्मों के बाद सूर्या ने सन् 1999 में वसंत के साथ पूवेल्लम केट्टुप्पर में फिर से काम किया, जो उनकी पत्नी ज्योतिका के साथ उनकी पहली फिल्म थी। सन् 2001 में सूर्या ने निर्देशक बाला की फ़िल्म नंदा में समाज में अपनी जगह तलाश करने की कोशिश कर रहे एक अपराधी की भूमिका निभाई। फ़िल्म को समीक्षकों ने सराहा और यह उनके फ़िल्मी जीवन की एक महत्वपूर्ण फ़िल्म बन गई। गौतम मेनन की काखा काखा (जो उनकी पहली ब्लॉकबस्टर फ़िल्म थी) में एक पुलिस अधिकारी और बाला की पीथमगन में एक ठग के उनके अभिनय ने उन्हें तमिल सिनेमा के प्रमुख अभिनेताओं में से एक के रूप में स्थापित किया। दोनों फ़िल्मों में सूर्या के अभिनय की प्रशंसा की गई, जिससे उन्हें 51वें दक्षिण फ़िल्मफेयर पुरस्कार में काखा काखा के लिए सर्वश्रेष्ठ अभिनेता और पीथमगन के लिए सर्वश्रेष्ठ सहायक अभिनेता के लिए नामांकित किया गया। अगले वर्ष उन्होंने फ़िल्म पेराज़घन में दोहरी भूमिकाएँ निभाईं। उन्हें मणिरत्नम की फ़िल्म आयुथा एझुथु (2004) में एक छात्र नेता के किरदार के लिए भी प्रशंसा मिली थी। सन् 2005 में सूर्या ने मायावी, गजनी और आरू तीन फ़िल्मों में अभिनय किया। गजनी में उनके प्रदर्शन की व्यापक रूप से प्रशंसा हुई और यह फ़िल्म व्यावसायिक रूप से सफल रही। सन् 2008 में आई फ़िल्म वारणम अय्यरम में पिता और पुत्र के रूप में उनकी दोहरी भूमिका के लिए उन्हें एक और फिल्मफेयर सर्वश्रेष्ठ अभिनेता का पुरस्कार मिला। सूर्या की अगली तीन फ़िल्में अयान (2009), आधावन (2009) और सिंघम (2010) थीं। सिंघम उनकी व्यावसायिक रूप से सबसे सफल फ़िल्म थी। इस फ़िल्म के दो सीक्वल सिंघम 2 (2013) और सिंघम 3 (2017) बनाये गए। सूर्या ने रामगोपाल वर्मा की गैंगस्टर फ़िल्म रक्त चरित्र 2 (2010) के साथ हिंदी और तेलुगु सिनेमा में अपना डेब्यू किया।